CELEX: 32020R0723
Language: lt
Date: 2020-03-04 00:00:00
Title: Komisijos Deleguotasis Reglamentas (ES) 2020/723 2020 m. kovo 4 d. kuriuo nustatomos trečiosios valstybės išduotų pilotų pažymėjimų pripažinimo išsamios taisyklės ir iš dalies keičiamas Reglamentas (ES) Nr. 1178/2011

2.6.2020   
               
               
                  LT
               
               
                  Europos Sąjungos oficialusis leidinys
               
               
                  L 170/1
               
            
         KOMISIJOS DELEGUOTASIS REGLAMENTAS (ES) 2020/723
         2020 m. kovo 4 d.
         kuriuo nustatomos trečiosios valstybės išduotų pilotų pažymėjimų pripažinimo išsamios taisyklės ir iš dalies keičiamas Reglamentas (ES) Nr. 1178/2011
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 68 straipsnio 3 dalį,
         kadangi:
         
                     (1)
                  
                  
                     pagal priimtą Reglamentą (ES) 2018/1139, ypač jo 68 straipsnį, Komisija dabar įgaliojama priimti deleguotuosius aktus dėl pažymėjimų ir kitų dokumentų, kuriais patvirtinama atitiktis civilinės aviacijos taisyklėms, kurie yra išduoti pagal trečiosios valstybės teisės aktus ir kuriais užtikrinamas saugos lygis, lygiavertis numatytam Reglamente (ES) 2018/1139, pripažinimo;
                  
               
                     (2)
                  
                  
                     pagrindinis šio reglamento tikslas – suderinti dabar galiojančią teisinę sistemą su Reglamentu (ES) 2018/1139, todėl Komisijos reglamento (ES) Nr. 1178/2011 (2) 8 straipsnio, III priedo ir susijusių nuostatų dėl trečiosios valstybės išduotų pažymėjimų pripažinimo turinys turėtų būti perkeltas į deleguotąjį aktą. Be to, į tas nuostatas dabar taip pat turėtų būti įtrauktos trečiosios valstybės išduotų pažymėjimų, susijusių su sklandytuvais ir oro balionais, pripažinimo taisyklės;
                  
               
                     (3)
                  
                  
                     Reglamente (ES) Nr. 1178/2011 nurodytos trečiųjų valstybių išduotų licencijų pripažinimo sąlygos. Trečiosios valstybės išduotą piloto licenciją valstybės narės tam tikromis sąlygomis šiuo metu gali pripažinti, arba tokios trečiosios valstybės išduotos licencijos turėtojo patirtis gali būti įskaityta teikiant paraišką išduoti licenciją pagal Reglamentą (ES) Nr. 1178/2011. Toks patirties įskaitymas šiuo metu grindžiamas patvirtintos mokymo organizacijos rekomendacija;
                  
               
                     (4)
                  
                  
                     mokymo organizacijoms, rengiančioms mokymą tam tikroms nekomercinėms piloto licencijoms ir kvalifikacijai gauti, taikomos taisyklės supaprastintos, o Komisijos reglamentu (ES) 2018/1119 (3) įvesta deklaruotosios mokymo organizacijos sąvoka. Todėl trečiųjų valstybių išduotų licencijų pripažinimo taisyklės turėtų būti atnaujintos, kad deklaruotosios mokymo organizacijos galėtų įskaityti trečiųjų valstybių išduotų licencijų turėtojų, kurie teikia paraišką išduoti licenciją pagal Sąjungos teisinę sistemą, patirtį;
                  
               
                     (5)
                  
                  
                     Reglamento (ES) Nr. 1178/2011 8 straipsnis, taip pat to reglamento III priedas, kuriuose dabar nustatyti reikalavimai dėl trečiųjų valstybių išduotų licencijų pripažinimo, turėtų būti išbraukti,
                  
               PRIĖMĖ ŠĮ REGLAMENTĄ:
         1 SKIRSNIS
         
            BENDROSIOS NUOSTATOS
         
         
            1 straipsnis
            Taikymo sritis
            Šiuo reglamentu nustatomos išsamios taisyklės dėl pilotų licencijų ir atitinkamų kvalifikacijų, teisių ar pažymėjimų, suteiktų pagal trečiųjų valstybių teisės aktus, pripažinimo sąlygų.
         
         
            2 straipsnis
            Terminų apibrėžtys
            
               1.   Šiame reglamente vartojamų terminų apibrėžtys nustatytos Reglamente (ES) Nr. 1178/2011, Komisijos reglamente (ES) 2018/395 (4) ir Komisijos įgyvendinimo reglamente (ES) 2018/1976 (5).
            
            
               2.   Be to, šiame reglamente „gamintojo skrydžiai“ reiškia skrydžius, nurodytus Komisijos reglamento (ES) Nr. 965/2012 (6) 6 straipsnio 3 dalyje.
            
         
         
            3 straipsnis
            Trečiųjų valstybių išduotų licencijų pripažinimas
            Nepažeisdamos tarptautinių susitarimų, kuriuos Sąjunga ir trečioji valstybė yra sudariusios pagal Reglamento (ES) 2018/1139 68 straipsnio 1 dalies a punktą, valstybės narės gali:
            
                        a)
                     
                     
                        pagal šio reglamento 2 skirsnį pripažinti pagal trečiųjų valstybių teisės aktus suteiktas pilotų licencijas ir atitinkamas kvalifikacijas, teises ar pažymėjimus, taip pat susijusius sveikatos pažymėjimus;
                     
                  
                        b)
                     
                     
                        pagal atitinkamai Reglamento (ES) Nr. 1178/2011 3 straipsnį, Reglamento (ES) 2018/395 3a straipsnį arba Įgyvendinimo reglamento (ES) 2018/1976 3a straipsnį išduoti lygiavertes licencijas pareiškėjams, kurie jau turi pagal 1944 m. gruodžio 7 d. Čikagoje pasirašytos Tarptautinės civilinės aviacijos konvencijos (Čikagos konvencijos) 1 priedą trečiojoje valstybėje suteiktą lygiavertę licenciją, kvalifikaciją, teisę ar pažymėjimą, jei tie pareiškėjai atitinka 3 skirsnio reikalavimus; taip pat atsižvelgia į patirties įskaitymą remiantis patvirtintos mokymo organizacijos arba deklaruotosios mokymo organizacijos rekomendacija;
                     
                  
                        c)
                     
                     
                        laikyti, kad trečiosios valstybės ar jos vardu pagal Čikagos konvencijos 1 priedą išduotos avialinijų transporto piloto licencijos (ATPL) turėtojai yra visiškai įvykdę reikalavimą baigti mokymo kursą prieš laikant teorijos egzaminą ir įgūdžių patikrinimo egzaminą, jei jie įvykdė patirties reikalavimus atitinkamos orlaivių kategorijos ATPL gauti, kaip nustatyta Reglamento (ES) Nr. 1178/2011 I priedo F skyriuje, ir jei trečiosios valstybės išduotoje licencijoje nurodyta galiojanti orlaivio, kuris bus naudojamas per ATPL įgūdžių patikrinimo egzaminą, tipo kvalifikacija;
                     
                  
                        d)
                     
                     
                        suteikia lėktuvo arba sraigtasparnio tipo kvalifikaciją pagal Reglamentą (ES) Nr. 1178/2011 išduotų licencijų turėtojams, kurie atitinka trečiosios valstybės nustatytus tokių kvalifikacijų suteikimo reikalavimus; tokios kvalifikacijos turi būti suteikiamos tik dėl toje trečiojoje valstybėje registruotų orlaivių, tačiau šis apribojimas gali būti panaikintas, jei pilotas atitinka šio reglamento 10 straipsnyje nustatytus reikalavimus.
                     
                  
         2 SKIRSNIS
         
            LICENCIJŲ TVIRTINIMAS
         
         
            4 straipsnis
            Bendrosios licencijų tvirtinimo nuostatos
            
               1.   Valstybės narės kompetentinga institucija gali patvirtinti pagal Čikagos konvencijos 1 priedo reikalavimus trečiosios valstybės išduotą piloto licenciją.
            
            
               2.   Taikant šio reglamento nuostatas, valstybės narės kompetentinga institucija laikoma:
               
                           a)
                        
                        
                           jei pilotai gyvena Sąjungos teritorijoje – valstybės narės, kurioje yra piloto gyvenamoji arba įsisteigimo vieta, kompetentinga institucija;
                        
                     
                           b)
                        
                        
                           jei pilotai gyvena ne Sąjungos teritorijoje – valstybės narės, kurioje yra operatoriaus, kuriam jie dirba ar ketina dirbti vykdydami skrydžius, pagrindinė verslo vieta, arba kurioje registruotas orlaivis, kuriuo jie vykdo arba ketina vykdyti skrydžius, kompetentinga institucija.
                        
                     
            
               3.   Patvirtintos licencijos galiojimo laikotarpis neturi būti ilgesnis nei vieni metai, o į licenciją įrašytomis teisėmis turi būti naudojamasi ne ilgesniu laikotarpiu nei licencijos galiojimo laikotarpis.
               Licenciją patvirtinusi kompetentinga institucija gali pratęsti galiojimą tik vieną kartą ir ne ilgiau kaip vieniems metams, jei galiojimo laikotarpiu pilotas pateikė paraišką išduoti licenciją pagal Reglamento (ES) Nr. 1178/2011 I priedą (FCL dalį) arba dalyvauja tokiai licencijai gauti skirtuose mokymo kursuose. Pastaruoju atveju pratęsimas apima laikotarpį, būtiną licencijai išduoti pagal Reglamento (ES) Nr. 1178/2011 I priedą (FCL dalį).
            
            
               4.   Valstybės narės patvirtintos licencijos turėtojai naudojasi savo teisėmis pagal Reglamento (ES) Nr. 1178/2011 I priede (FCL dalyje) nustatytus reikalavimus.
            
         
         
            5 straipsnis
            Komercinio oro transporto ir kitos komercinės veiklos piloto licencijos
            Kad komercinio oro transporto ir kitos komercinės veiklos piloto licencijos būtų patvirtintos, tų licencijų turėtojas turi atitikti šiuos atitinkamus reikalavimus, susijusius su prašomomis teisėmis:
            
                        a)
                     
                     
                        per įgūdžių patikrinimo egzaminą įvykdyti Reglamento (ES) Nr. 1178/2011 I priedo FCL dalyje nurodytus orlaivio tipo ar orlaivių klasės kvalifikacijos pratęsimo reikalavimus, atitinkančius turima licencija suteikiamas teises;
                     
                  
                        b)
                     
                     
                        įrodyti turįs žinių apie atitinkamas skrydžio reikalavimų ir Reglamento (ES) Nr. 1178/2011 I priedo (FCL dalies) dalis;
                     
                  
                        c)
                     
                     
                        įrodyti mokąs kalbą pagal Reglamento (ES) Nr. 1178/2011 I priedo (FCL dalies) FCL.055 punktą;
                     
                  
                        d)
                     
                     
                        turėti pagal Reglamento (ES) Nr. 1178/2011 IV priedą (MED dalį) išduotą galiojantį 1 klasės sveikatos pažymėjimą;
                     
                  
                        e)
                     
                     
                        lėktuvų atveju atitikti ne tik a–d punktuose nustatytus reikalavimus, bet ir šio reglamento priedo 1 lentelėje nustatytus patirties reikalavimus;
                     
                  
                        f)
                     
                     
                        sraigtasparnių atveju atitikti ne tik a–d punktuose nustatytus reikalavimus, bet ir šio reglamento priedo 2 lentelėje nustatytus patirties reikalavimus.
                     
                  
         
            6 straipsnis
            Nekomercinės veiklos piloto licencijos su skrydžio pagal prietaisus kvalifikacija
            Kad piloto mėgėjo licencijos su skrydžio pagal prietaisus kvalifikacija arba komercinės aviacijos piloto licencijos (CPL) ir avialinijų transporto piloto licencijos (ATPL) su skrydžio pagal prietaisus kvalifikacija būtų patvirtintos, jei pilotas ketina naudotis tik piloto mėgėjo teisėmis, tų licencijų turėtojas turi atitikti visus šiuos reikalavimus:
            
                        a)
                     
                     
                        išlaikyti įgūdžių patikrinimo egzaminą skrydžio pagal prietaisus kvalifikacijai ir orlaivio tipo ar orlaivių klasės kvalifikacijai, atitinkančiai turima licencija suteikiamas teises, gauti pagal Reglamento (ES) Nr. 1178/2011 I priedo (FCL dalies) 7 ir 9 priedėlius;
                     
                  
                        b)
                     
                     
                        įrodyti turįs žinių oro teisės, aviacinių meteorologijos kodų, skrydžio planavimo ir vykdymo (IR) ir žmogaus galimybių srityse;
                     
                  
                        c)
                     
                     
                        įrodyti moką kalbą pagal Reglamento (ES) Nr. 1178/2011 I priedo (FCL dalies) FCL.055 punktą;
                     
                  
                        d)
                     
                     
                        turėti pagal Čikagos konvencijos 1 priedą išduotą galiojantį bent 2 klasės sveikatos pažymėjimą;
                     
                  
                        e)
                     
                     
                        kaip atitinkamos kategorijos orlaivio įgulos vadas būti išskraidęs bent 100 valandų skrydžio pagal prietaisus laiko.
                     
                  
         
            7 straipsnis
            Nekomercinės veiklos piloto licencija be skrydžių pagal prietaisus kvalifikacijos
            Kad piloto mėgėjo licencija be skrydžio pagal prietaisus kvalifikacijos arba CPL ir ATPL licencijos be skrydžio pagal prietaisus kvalifikacijos būtų patvirtintos, jei pilotas ketina naudotis tik piloto mėgėjo teisėmis, tokių licencijų turėtojas turi atitikti visus šiuos reikalavimus:
            
                        a)
                     
                     
                        įrodyti turįs žinių oro teisės ir žmogaus galimybių srityse;
                     
                  
                        b)
                     
                     
                        išlaikyti piloto mėgėjo licencijos (PPL) įgūdžių patikrinimo egzaminą, kaip numatyta Reglamento (ES) Nr. 1178/2011 I priedo (FCL dalies) FCL.235 punkte;
                     
                  
                        c)
                     
                     
                        įvykdyti turima licencija suteikiamas teises atitinkančius Reglamento (ES) Nr. 1178/2011 I priedo (FCL dalies) H skyriaus reikalavimus orlaivio tipo ar orlaivių klasės kvalifikacijai gauti;
                     
                  
                        d)
                     
                     
                        turėti pagal Čikagos konvencijos 1 priedą išduotą bent 2 klasės sveikatos pažymėjimą;
                     
                  
                        e)
                     
                     
                        įrodyti mokąs kalbą pagal Reglamento (ES) Nr. 1178/2011 I priedo (FCL dalies) FCL.055 punktą;
                     
                  
                        f)
                     
                     
                        kaip atitinkamos kategorijos orlaivio pilotas būti išskraidęs bent 100 valandų.
                     
                  
         
            8 straipsnis
            Piloto licencijų patvirtinimas ribotos trukmės specialioms užduotims vykdyti
            
               1.   Nepaisant pirmesnių straipsnių nuostatų, gamintojo skrydžių atveju valstybės narės kompetentinga institucija gali pripažinti trečiosios valstybės pagal Čikagos konvencijos 1 priedą išduotą licenciją ne ilgesniam kaip 12 mėnesių laikotarpiui specialioms ribotos trukmės užduotims (pvz., mokomiesiems skrydžiams pradedant naudoti orlaivį, parodomiesiems, perkėlimo ar bandomiesiems skrydžiams) vykdyti, jei pareiškėjas atitinka šiuos reikalavimus:
               
                           a)
                        
                        
                           turi pagal Čikagos konvencijos 1 priedą išduotą tinkamą licenciją, sveikatos pažymėjimą ir suteiktas atitinkamas kvalifikacijas;
                        
                     
                           b)
                        
                        
                           tiesiogiai arba netiesiogiai dirba orlaivio gamintojui arba aviacijos institucijai.
                        
                     Šiuo atveju kompetentinga institucija nustato, kad licencijos turėtojas turi teisę vykdyti tik skrydžio mokymą ir egzaminus siekiant suteikti pirmąsias orlaivio tipo kvalifikacijas, prižiūrėti operatoriaus pilotų vykdomus pirmuosius maršrutinius skrydžius, gabenimo ar perkėlimo skrydžius, pirmuosius maršrutinius skrydžius, parodomuosius ar bandomuosius skrydžius, atitinkančius šioje dalyje numatytas užduotis.
            
            
               2.   Nukrypdama nuo 4–7 straipsnių, valstybės narės kompetentinga institucija ribotos trukmės varžybų arba parodomųjų skrydžių atveju gali patvirtinti trečiosios valstybės išduotą licenciją, kuria jos turėtojui leidžiama naudotis PPL teisėmis, nurodytomis Reglamento (ES) Nr. 1178/2011 I priede (FCL dalyje), oro baliono piloto licencijos (BPL) teisėmis, nurodytomis Reglamento (ES) 2018/395 III priede (BFCL dalyje), arba sklandytuvų piloto licencijos (SPL) teisėmis, nurodytomis Įgyvendinimo reglamento (ES) 2018/1976 III priede (SFCL dalyje), jei įvykdyti visi šie reikalavimai:
               
                           a)
                        
                        
                           prieš renginį varžybų arba parodomųjų skrydžių organizatorius kompetentingai institucijai pateikia tinkamus įrodymus, kaip jis užtikrins, kad pilotas būtų supažindintas su svarbia saugos informacija, ir valdys visą su skrydžiais susijusią riziką;
                        
                     
                           b)
                        
                        
                           pareiškėjas turi pagal Čikagos konvencijos 1 priedą išduotą tinkamą licenciją, sveikatos pažymėjimą ir suteiktas atitinkamas kvalifikacijas.
                        
                     
            
               3.   Nukrypdama nuo 4–7 straipsnių nuostatų, valstybės narės kompetentinga institucija gali patvirtinti vienai iš nurodytųjų 2 dalyje lygiavertę licenciją, kurią trečioji valstybė yra išdavusi pagal Čikagos konvencijos 1 priedo reikalavimus ne ilgesniam kaip 28 dienų per kalendorinius metus laikotarpiui konkrečioms nekomercinio pobūdžio užduotims, jei pareiškėjas atitinka visus šiuos reikalavimus:
               
                           a)
                        
                        
                           turi pagal Čikagos konvencijos 1 priedą išduotą tinkamą licenciją, sveikatos pažymėjimą ir suteiktas atitinkamas kvalifikacijas;
                        
                     
                           b)
                        
                        
                           prieš atlikdamas konkrečias ribotos trukmės užduotis įvykdė bent vieną aklimatizavimosi skrydį su kvalifikuotu instruktoriumi.
                        
                     
         
         3 SKIRSNIS
         
            LICENCIJŲ KEITIMAS
         
         
            9 straipsnis
            Licencijų keitimo sąlygos
            
               1.   Valstybės narės kompetentinga institucija gali pakeisti atitinkamos kategorijos orlaivio licenciją į PPL su vienpiločių orlaivių klasės ar tipo kvalifikacija pagal Reglamento (ES) Nr. 1178/2011 I priedą (FCL dalį), BPL pagal Reglamento (ES) 2018/395 III priedą (BFCL dalį) arba SPL pagal Įgyvendinimo reglamento (ES) 2018/1976 III priedą (SFCL dalį), jei pirminę licenciją trečioji valstybė yra išdavusi pagal Čikagos konvencijos 1 priedo reikalavimus ir licencija yra:
               
                           a)
                        
                        
                           arba lygiavertė 1 dalyje nurodytoms licencijoms;
                        
                     
                           b)
                        
                        
                           arba yra CPL ar ATPL licencija.
                        
                     
            
               2.   Keistinos licencijos turėtojas turi atitikti šiuos būtinuosius su atitinkama orlaivių kategorija susijusius reikalavimus:
               
                           a)
                        
                        
                           išlaikyti oro teisės ir žmogaus galimybių teorijos egzaminus raštu;
                        
                     
                           b)
                        
                        
                           išlaikyti atitinkamai PPL, BPL ar SPL įgūdžių patikrinimo egzaminą pagal Reglamento (ES) Nr. 1178/2011 I priedą (FCL dalį), Reglamento (ES) 2018/395 III priedą (BFCL dalį) arba Įgyvendinimo reglamento (ES) 2018/1976 III priedą (SFCL dalį);
                        
                     
                           c)
                        
                        
                           pagal H skyrių įvykdyti reikalavimus atitinkamai orlaivių klasės ar orlaivio tipo kvalifikacijai gauti;
                        
                     
                           d)
                        
                        
                           turėti sveikatos pažymėjimą, kurio reikalaujama ir kuris išduotas pagal Reglamento (ES) Nr. 1178/2011 IV priedą (MED dalį);
                        
                     
                           e)
                        
                        
                           įrodyti mokąs kalbą pagal Reglamento (ES) Nr. 1178/2011 I priedo (FCL dalies) FCL.055 punktą;
                        
                     
                           f)
                        
                        
                           kaip pilotas būti išskraidęs bent 100 valandų skrydžio laiko.
                        
                     
         
         4 SKIRSNIS
         
            ORLAIVIŲ KLASĖS IR TIPO KVALIFIKACIJŲ PRIPAŽINIMAS
         
         
            10 straipsnis
            Orlaivių klasės ir tipo kvalifikacijų pripažinimo sąlygos
            Į licenciją, išduotą pagal Reglamento (ES) Nr. 1178/2011 I priedą (FCL dalį), gali būti įtraukta trečiosios valstybės išduotoje licencijoje nurodyta galiojanti orlaivių klasės ar orlaivio tipo kvalifikacija, jei pareiškėjas:
            
                        a)
                     
                     
                        įvykdo patirties reikalavimus ir išankstines sąlygas atitinkamai orlaivių klasės ar orlaivio tipo kvalifikacijai pagal FCL dalį gauti;
                     
                  
                        b)
                     
                     
                        išlaiko atitinkamą įgūdžių patikrinimo egzaminą atitinkamai orlaivių klasės ar orlaivio tipo kvalifikacijai pagal FCL dalį gauti;
                     
                  
                        c)
                     
                     
                        turi einamosios skrydžių praktikos;
                     
                  
                        d)
                     
                     
                        turi ne mažiau kaip:
                        
                                    i)
                                 
                                 
                                    lėktuvų klasės kvalifikacijos atveju – 100 valandų skrydžių patirties vykdydamas tos klasės orlaivio piloto funkcijas;
                                 
                              
                                    ii)
                                 
                                 
                                    lėktuvo tipo kvalifikacijos atveju – 500 valandų skrydžių patirties vykdydamas to tipo orlaivio piloto funkcijas;
                                 
                              
                                    iii)
                                 
                                 
                                    vieno variklio sraigtasparnių, kurių didžiausia sertifikuota kilimo masė yra ne didesnė nei 3 175 kg, atveju – 100 valandų skrydžių patirties vykdydamas to tipo orlaivio piloto funkcijas;
                                 
                              
                                    iv)
                                 
                                 
                                    visų sraigtasparnių atveju – 350 valandų skrydžių patirties vykdydamas to tipo orlaivio piloto funkcijas.
                                 
                              
                  
         
            11 straipsnis
            Reglamento (ES) Nr. 1178/2011 pakeitimai
            Reglamentas (ES) Nr. 1178/2011 iš dalies keičiamas taip:
            
                        a)
                     
                     
                        8 straipsnis išbraukiamas;
                     
                  
                        b)
                     
                     
                        III priedas išbraukiamas.
                     
                  
         
            12 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.
         
            (2)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).
         
            (3)  2018 m. liepos 31 d. Komisijos reglamentas (ES) 2018/1119, kuriuo dėl deklaruotųjų mokymo organizacijų iš dalies keičiamas Reglamentas (ES) Nr. 1178/2011 (OL L 204, 2018 8 13, p. 13).
         
            (4)  2018 m. kovo 13 d. Komisijos reglamentas (ES) 2018/395, kuriuo pagal Europos Parlamento ir Tarybos reglamentą (EB) Nr. 216/2008 nustatomos išsamios skrydžių oro balionais vykdymo taisyklės (OL L 71, 2018 3 14, p. 10).
         
            (5)  2018 m. gruodžio 14 d. Komisijos įgyvendinimo reglamentas (ES) 2018/1976, kuriuo pagal Europos Parlamento ir Tarybos reglamentą (ES) 2018/1139 nustatomos išsamios skrydžių sklandytuvais vykdymo taisyklės (OL L 326, 2018 12 20, p. 64).
         
            (6)  2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1).
      
      
         
            PRIEDAS
            Trečiųjų valstybių ar jų vardu išduotų licencijų pripažinimo sąlygos
            
               1 lentelė
            
            
               Su lėktuvais susiję patirties reikalavimai
            
            
                        Turima licencija
                     
                     
                        Bendras išskraidytų valandų skaičius
                     
                     
                        Teisės
                     
                     
                         
                     
                  
                        (1)
                     
                     
                        (2)
                     
                     
                        (3)
                     
                     
                         
                     
                  
                        ATPL(A)
                     
                     
                        > 1 500  valandų daugiapiločiu lėktuvu vykdant įgulos vado funkcijas
                     
                     
                        Komerciniai skrydžiai vykdant daugiapiločio lėktuvo įgulos vado funkcijas
                     
                     
                        (a)
                     
                  
                        ATPL(A) arba CPL(A)/IR (*1)
                        
                     
                     
                        > 1 500  valandų daugiapiločiu lėktuvu vykdant įgulos vado arba antrojo piloto funkcijas pagal skrydžio reikalavimus
                     
                     
                        Komerciniai skrydžiai vykdant daugiapiločio lėktuvo antrojo piloto funkcijas
                     
                     
                        (b)
                     
                  
                        MPL
                     
                     
                        > 1 500  valandų daugiapiločiu lėktuvu vykdant antrojo piloto funkcijas pagal skrydžio reikalavimus
                     
                     
                        Komerciniai skrydžiai vykdant daugiapiločio lėktuvo antrojo piloto funkcijas
                     
                     
                        (ba)
                     
                  
                        CPL(A)/IR
                     
                     
                        > 1 000  valandų vykdant įgulos vado funkcijas per komercinius skrydžius nuo IR įgijimo
                     
                     
                        Komerciniai skrydžiai vykdant vienpiločio lėktuvo įgulos vado funkcijas
                     
                     
                        (c)
                     
                  
                        CPL(A)/IR
                     
                     
                        > 1 000  valandų vienpiločiu lėktuvu vykdant įgulos vado arba antrojo piloto funkcijas pagal skrydžio reikalavimus
                     
                     
                        Komerciniai skrydžiai vykdant vienpiločio lėktuvo antrojo piloto funkcijas pagal skrydžio reikalavimus
                     
                     
                        (d)
                     
                  
                        ATPL(A), CPL(A)/IR, CPL(A)
                     
                     
                        > 700 valandų lėktuvu, iš kurių 200 valandų vykdant funkcijas, kurių pripažinimo siekiama; 50 valandų vykdant tas funkcijas turi būti išskraidytos per paskutinius 12 mėnesių
                     
                     
                        Teisė vykdyti nekomercinius skrydžius lėktuvu
                     
                     
                        (e)
                     
                  
                        CPL(A)
                     
                     
                        > 1 500  valandų vykdant įgulos vado funkcijas per komercinius skrydžius, įskaitant 500 valandų vykdant skrydžius vandens lėktuvu
                     
                     
                        Komerciniai skrydžiai vykdant vienpiločio lėktuvo įgulos vado funkcijas
                     
                     
                        (f)
                     
                  
               
            
               2 lentelė
            
            
               Su sraigtasparniais susiję patirties reikalavimai
            
            
                        Turima licencija
                     
                     
                        Bendras išskraidytų valandų skaičius
                     
                     
                        Teisės
                     
                     
                         
                     
                  
                        (1)
                     
                     
                        (2)
                     
                     
                        (3)
                     
                     
                         
                     
                  
                        ATPL(H) su galiojančia IR
                     
                     
                        > 1 000  valandų daugiapiločiu sraigtasparniu vykdant įgulos vado funkcijas
                     
                     
                        Komerciniai skrydžiai vykdant daugiapiločio sraigtasparnio įgulos vado funkcijas per skrydžius pagal VFR ir IFR
                     
                     
                        (a)
                     
                  
                        ATPL(H) be IR teisių
                     
                     
                        > 1 000  valandų daugiapiločiu sraigtasparniu vykdant įgulos vado funkcijas
                     
                     
                        Komerciniai skrydžiai daugiapiločiu sraigtasparniu vykdant įgulos vado funkcijas per skrydžius pagal VFR
                     
                     
                        (b)
                     
                  
                        ATPL(H) su galiojančia IR
                     
                     
                        > 1 000  valandų daugiapiločiu sraigtasparniu vykdant piloto funkcijas
                     
                     
                        Komerciniai skrydžiai vykdant daugiapiločio sraigtasparnio antrojo piloto funkcijas per skrydžius pagal VFR ir IFR
                     
                     
                        (c)
                     
                  
                        ATPL(H) be IR teisių
                     
                     
                        > 1 000  valandų daugiapiločiu sraigtasparniu vykdant piloto funkcijas
                     
                     
                        Komerciniai skrydžiai vykdant daugiapiločio sraigtasparnio antrojo piloto funkcijas per skrydžius pagal VFR
                     
                     
                        (d)
                     
                  
                        CPL(H)/IR (*2)
                        
                     
                     
                        > 1 000  valandų daugiapiločiu sraigtasparniu vykdant piloto funkcijas
                     
                     
                        Komerciniai skrydžiai vykdant daugiapiločio sraigtasparnio antrojo piloto funkcijas
                     
                     
                        (e)
                     
                  
                        CPL(H)/IR
                     
                     
                        > 1 000  valandų vykdant įgulos vado funkcijas per komercinius skrydžius nuo IR įgijimo
                     
                     
                        Komerciniai skrydžiai vykdant vienpiločio sraigtasparnio įgulos vado funkcijas
                     
                     
                        (f)
                     
                  
                        ATPL(H) su IR teisėmis arba be jų, CPL(H)/IR, CPL(H)
                     
                     
                        > 700 valandų sraigtasparniu (išskyrus sraigtasparnius, sertifikuotus pagal CS-27/29 ar lygiaverčius), iš kurių 200 valandų vykdant funkcijas, kurių pripažinimo siekiama; 50 valandų vykdant tas funkcijas turi būti išskraidytos per paskutinius 12 mėnesių
                     
                     
                        Teisė vykdyti nekomercinius skrydžius sraigtasparniu
                     
                     
                        (g)
                     
                  
               (*1)  Prieš pripažįstant daugiapiločio lėktuvo CPL(A)/IR licenciją, jos turėtojas privalo įrodyti turįs ICAO ATPL(A) lygio žinių.
            
               (*2)  Prieš pripažįstant daugiapiločio sraigtasparnio CPL(H)/IR licenciją, jos turėtojas privalo įrodyti turįs ICAO ATPL(H) lygio žinių.